Urmareste Modifică dimensiunea fontului: Play

Bucureşti, 8 mai /Agerpres/ - Premierul Sorin Grindeanu afirmă că nu mai doreşte să existe în România - ţară ataşată valorilor europene - femei care să fie victime ale violenţei în familie, care să fie şantajate sau hărţuite la locul de muncă sau femei cărora li se refuză dreptul de a munci pentru simplul motiv că îşi doresc o familie şi copii.



"Exista încă prejudecăţi false, dar cu rădăcini adânci în societate, care limitează accesul femeilor în anumite zone şi creează terenul fertil pentru discriminare şi abuz. Mai avem de făcut paşi concreţi până când în România egalitatea de gen va deveni un lucru natural, care să vină din educaţie şi din mentalitate. Nu trebuie să existe niciun domeniu la care femeile să nu aibă acces, şi nicio barieră. Ele au dreptul, ca oricare dintre noi, să îşi urmeze propriile vise şi aspiraţii. Cred totuşi că aceasta se întâmplă în România, dar ştiu sigur că tot la noi se întâmplă şi alte lucruri care nu trebuie să mai existe. Nu mai vreau nicio femeie în adăpost ca victime ale violenţei domestice, nu mai vreau femei lipsite de apărare, nu mai vreau să văd femei şantajate şi hărţuite la locul de muncă pentru favoruri sexuale şi da, în mod cert, nu mai vreau să văd femei cărora li se refuză dreptul de a munci pentru simplul motiv că îşi doresc o familie şi copii. (...) Avem în faţă provocări care necesită o acţiune conjugată din partea tuturor factorilor de decizie", spune premierul Grindeanu, în mesajul transmis la conferinţa "Egalitatea de gen: Test pentru democraţie", organizată la iniţiativa Comisiilor pentru egalitatea de şanse pentru femei şi bărbaţi ale Camerei Deputaţilor şi Senatului.



În mesajul prezentat în cadrul conferinţei de consilierul de stat Vladimir Ionaş, prim-ministrul subliniază că Guvernul şi Parlamentul trebuie să lucreze împreună pentru a se asigura că femeile din România sunt cu adevărat protejate şi sprijinite de stat şi de autorităţi.



"Avem o legislaţie bună în domeniu, dar mai avem multe lucruri de făcut pentru a crea un cadru legal care să răspundă mai bine tuturor acestor provocări. Şi aici mă gândesc în primul rând la transpunerea în legislaţia naţională a prevederilor Convenţiei de la Istanbul pentru prevenirea şi combaterea violenţei împotriva femeilor şi a violenţei domestice. Vă asigur de tot sprjinul Guvernului pentru îndeplinirea acestor obiective, astfel încât să avem aceste acte normative adoptate cât mai repede. (...) Cred că se impune şi o schimbare a atitudinilor, comportamentului şi structurilor sociale care le împiedică pe femei să se afirme mai mult", se mai arată în mesajul şefului Executivului. AGERPRES/ (A - autor: Cătălina Matei, editor: Andreea Rotaru)